Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 28. októbra 2008

Materiál číslo:	  251/2008

K bodu:	Návrh Dodatku č. 2 „Zásad odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka“
- doplnenie Prílohy 1

Predkladá:					Návrh uznesenia:

Juraj Kováč					Miestne zastupiteľstvo mestskej časti Bratislava-
1. zástupca starostu				Petržalka

						s c h v a ľ u j e

Dodatok č. 2 „Zásad odmeňovania poslancov miestneho zastupiteľstva, starostu a členov komisií - neposlancov mestskej časti Bratislava – Petržalka“.

Návrh uznesenia v prílohe.

Prerokované:

v miestnej rade
dňa 14.10.2008

Spracovatelia:

Juraj Kováč
1. zástupca starostu

 Dôvodová správa

Dňa 24. apríla 2007 miestne zastupiteľstvo prijalo uznesenie č. 48/2007 o konaní sobášov na ktoromkoľvek vhodnom mieste na území mestskej časti Bratislava-Petržalka a príspevok snúbencov na úhradu nákladov za poskytnuté služby spojené s výkonom sobášneho obradu (mimo Jiráskovej ul. č. 3) vo výške 5 000,-Sk, ktorý je príjmom rozpočtu mestskej časti.
Zásady odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka boli prijaté 1. marca 2005 a v čase prijímania mestská časť Bratislava-Petržalka nemala miestnym zastupiteľstvom úradne určenú miestnosť a dobu na uzavieranie manželstiev na území mestskej časti Bratislava-Petržalka.
Sobášiaci mimo obradnej siene má väčšie náklady na dopravu a zároveň pri sobáši mimo obradnej siene strávi pri vykonávaní funkcie sobášiaceho viac času ako pri sobášoch v obradnej sieni, kde sobáše nasledujú po sebe v intervale 20-tich minút. V prípade viacerých sobášov mimo obradnej siene v ten istý deň sa sobášiaci väčšinou musí presunúť na iné miesto sobáša a zároveň aj časy jednotlivých sobášov nenasledujú hneď za sebou a sobášiaci je nútený čakať na ďalší sobáš.
Pre tieto dôvody sa navrhuje zmeniť text Prílohy č. 1 Zásad odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka.

Štatistika sobášov mimo úradne určenej miestnosti k 30. septembru 2008.

1. Zasadačka, Kutlíkova 17							12 sobášov
2. Sad J.K., Aucafe, Loď A.H., Loď Kormorán, Reštaurácia Bonbón	14 sobášov

Na IV. štvrťrok 2008 zatiaľ nie je prihlásený žiadny sobáš mimo obradnej siene. V zasadačke bude sobáš zatiaľ 10. októbra 2008 a do konca r. 2008 budú určite ďalšie, ktoré sa však prihlasujú priebežne.

D o d a t o k   č. 2

„Zásady odmeňovania poslancov miestneho zastupiteľstva,
starostu a členov komisií – neposlancov v mestskej časti Bratislava-Petržalka“

Doplnenie Prílohy 1

Zásady odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka sa upravujú nasledovne:

V Prílohe 1
sa za sobášiaci vkladá text „– sobáš v úradne určenej miestnosti na uzavieranie manželstiev“;
pod text sobášiaci sa vloží nový text „sobášiaci – sobáš mimo úradne určenej miestnosti na uzavieranie manželstiev – 600,-Sk za každý sobáš“.

Príloha 1 bude znieť:

„U r č e n i e
odmien krátkodobo uvoľneným poslancom a neposlancom - členom komisií
Miestneho zastupiteľstva mestskej časti Bratislava-Petržalka

Funkcia						% z Ø mzdy v Bratislave

poslanec za prácu na zasadnutí MZ				11%
člen miestnej rady						14%
predseda komisie						14%
poslanec – člen komisie					11%
neposlanec – člen komisie					  5%
sobášiaci:
a)	sobáš v úradne určenej miestnosti na uzavieranie manželstiev
300,-Sk / sobáš – min. 500,-Sk za deň;
b)	sobáš mimo úradne určenej miestnosti na uzavieranie manželstiev
600,-Sk za každý sobáš.

Valorizácia sa vykoná každoročne k 1. júlu.“
Dodatok č. 2 „Zásad odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka“ nadobúda účinnosť dňom schválenia v Miestnom zastupiteľstve mestskej časti Bratislava – Petržalka.

Milan   F t á č n i k
starosta

Mestská časť Bratislava-Petržalka

Zásady odmeňovania
poslancov miestneho zastupiteľstva, starostu a členov komisií – neposlancov
v mestskej časti Bratislava-Petržalka

(Schválené uznesením MZ č. 195 zo dňa 15. februára 2005)

(v znení dodatku č. 1 zo dňa 1.4.2008 – úplné znenie)

Zásady odmeňovania
poslancov miestneho zastupiteľstva, starostu a členov komisií – neposlancov
v mestskej časti Bratislava-Petržalka
(v znení dodatku č. 1 zo dňa 1.4.2008 – úplné znenie)

Čl. I
Úvodné ustanovenie

Práca poslanca miestneho zastupiteľstva a člena komisie miestneho zastupiteľstva – neposlanca je dobrovoľná činnosť, ktorú vykonáva mimo pracovného času a bez prerušenia pracovného alebo obdobného pomeru.
Poslancovi a členovi komisie – neposlancovi Miestneho zastupiteľstva mestskej časti Bratislava-Petržalka (ďalej len „miestne zastupiteľstvo“) mestská časť poskytuje odmenu v zmysle zák. SNR č. 369/1990 Zb. o obecnom zriadení v znení neskorších predpisov. Táto odmena sa poskytuje za pracovnú aktivitu, ktorá okrem priameho kontaktu s občanmi je najmä za prácu a účasť v komisiách miestneho zastupiteľstva, miestnej rade, prácu a účasť na rokovaniach miestneho zastupiteľstva a za výkon funkcie sobášiaceho.

Čl. II
Rozsah platnosti

Zásady odmeňovania poslancov miestneho zastupiteľstva a členov komisií – neposlancov upravujú poskytovanie:
a)	náhrady mzdy a ušlého zárobku poslancovi miestneho zastupiteľstva, ktorý vykonáva funkciu popri pracovnom alebo obdobnom pomere (ďalej len „krátkodobo uvoľnený poslanec“),
b)	mesačnej odmeny a s pohyblivou zložkou odmeny zástupcovi starostu a poslancovi miestneho zastupiteľstva, ktorý je pre výkon funkcie uvoľnený z pracovného alebo obdobného pomeru nevyplývajúcej zo zákona, alebo ktorý pred nástupom do funkcie nebol v pracovnom alebo obdobnom pomere (ďalej len „dlhodobo uvoľnený poslanec“),
c)	mesačnej odmeny krátkodobo uvoľnenému poslancovi,
d)	mimoriadnej odmeny zástupcovi starostu, dlhodobo a krátkodobo uvoľnenému poslancovi a členovi komisie – neposlancovi,
e)	náhrady cestovného a stravného poslancom miestneho zastupiteľstva,
f)	odmeny členom komisií – neposlancom za prácu v komisii miestneho zastupiteľstva,
g)	odmena poslancom za sobáše.

Čl. III
Tvorba odmien

Odmeny sa vyplácajú z rozpočtových prostriedkov mestskej časti Bratislava-Petržalka (ďalej len „mestská časť“) na príslušný rok.

Čl. IV
Náhrada mzdy a ušlého zárobku krátkodobo uvoľneným
poslancom a členom komisií – neposlancom

1.	Krátkodobo uvoľnenému poslancovi a členovi komisie – neposlancovi patrí za dobu uvoľnenia namiesto mzdy alebo inej odmeny za prácu od zamestnávateľa náhrada mzdy. Zamestnávateľovi na požiadanie uhradí vyplatenú náhradu mzdy alebo inú odmenu za prácu mestská časť.

2.	Krátkodobo uvoľnenému poslancovi a členovi komisie – neposlancovi (vrátane poslankýň na materskej dovolenke a ďalšej materskej dovolenke), ktorý nie je v pracovnom pomere alebo obdobnom pomere – podnikateľ (živnostník), sa poskytuje za účasť na zasadnutiach miestneho zastupiteľstva náhrada ušlého zárobku vo výške 70,- Sk/hod. najviac však za 8,5 hod. v jednom dni. Odmena v rovnakej výške sa poskytuje za účasť na zasadnutí komisie v rozsahu hodín, ktoré pripadajú do obvyklého pracovného času, t.j. v pracovných dňoch od 8,00 hod. do 16,30 hod. Náhradu poskytne mestská časť na požiadanie a na základe preukázania skutočnosti, ktorá osvedčuje, že poslanec nie je v pracovnom pomere alebo obdobnom pomere (alebo je na materskej dovolenke a ďalšej materskej dovolenke).

3.	Krátkodobo uvoľnenému poslancovi, ktorý je v pracovnom alebo obdobnom pomere a preukáže, že počas zasadnutia miestneho zastupiteľstva čerpal dovolenku alebo neplatené voľno, poskytne mestská časť na požiadanie odmenu vo výške 70,- Sk  najviac však za 8,5, hod. v jednom dni.

Čl. V
Mesačné odmeny dlhodobo uvoľnenému poslancovi

1.	Zástupcovi starostu a dlhodobo uvoľnenému poslancovi patrí namiesto mzdy alebo inej odmeny v zamestnaní primeraný plat od mestskej časti.

2.	Plat starostu určuje miestne zastupiteľstvo podľa osobitného predpisu.1)

3.	Plat zástupcovi starostu určuje starosta.

4.	Plat dlhodobo uvoľnenému poslancovi určuje miestne zastupiteľstvo na návrh miestnej rady.

5.	Výšku pohyblivej zložky odmeny do 40% priznanej mesačnej odmeny dlhodobo uvoľnenému poslancovi určuje miestna rada na návrh starostu, okrem funkcie zástupcu starostu.

Čl. VI
Mesačné odmeny krátkodobo uvoľneným poslancom

1.	Krátkodobo uvoľnenému poslancovi sa priznáva okrem náhrady mzdy, prípadne ušlého zárobku uvedených v čl. IV mesačná odmena za výkon funkcie:
a)	člena miestnej rady,
b)	predsedu komisie miestneho zastupiteľstva,
c)	člena komisie miestneho zastupiteľstva,
d)	poslanca počas zasadnutia miestneho zastupiteľstva,
e)	sobášiaceho
	 vo výške uvedenej v prílohe.

2.	Krátkodobo uvoľnenému poslancovi, ktorý vykonáva viac ako jednu funkciu v orgánoch miestneho zastupiteľstva podľa ods. 1 písm. a) až c), sa priznáva odmena v plnej výške za dve funkcie tak, aby bola pre poslanca finančne výhodnejšia. Za vykonávanie ďalších funkcií sa odmena nepriznáva.

3.	Odmeny krátkodobo uvoľneným poslancom sa vyplácajú mesačne.

4.	Odmena sa vypočítava ako percento z priemernej mzdy v Bratislave za predchádzajúci kalendárny rok zaokrúhlenej na sto korún a valorizácia sa vykoná každoročne k 1. júlu (viď príloha).

Čl. VII
Mesačné odmeny neposlancom – členom komisií
miestneho zastupiteľstva

Členovi komisie - neposlancovi možno poskytnúť mesačnú odmenu za aktívnu účasť na rokovaniach komisie miestneho zastupiteľstva podľa prílohy č. 1.

Čl. VIII
Mimoriadne odmeny starostovi, zástupcovi starostu,
dlhodobo a krátkodobo uvoľneným poslancom a členom komisií – neposlancom

1.	Starostovi, zástupcovi starostu, dlhodobo a krátkodobo uvoľnenému poslancovi a členovi komisie – neposlancovi možno okrem mesačnej odmeny priznať za osobitne aktívny prístup a plnenie úloh, prípadne za splnenie iných mimoriadnych úloh mimoriadnu odmenu.

2.	O priznaní a výške mimoriadnej odmeny rozhoduje
a)	pre starostu miestne zastupiteľstvo na návrh miestnej rady,
b)	pre zástupcu starostu starosta,
c)	pre krátkodobo uvoľnených poslancov a členov komisií – neposlancov miestna rada na návrh predsedu komisie,
d)	pre predsedu komisie a člena miestnej rady miestne zastupiteľstvo na návrh miestnej rady.

3.	Finančné prostriedky na mimoriadne odmeny sa vyčleňujú do výšky 10 000,- Sk ročne na krátkodobo uvoľneného poslanca miestneho zastupiteľstva.

4.	Finančné prostriedky na mimoriadne odmeny sa vyčleňujú do výšky 5 000,- Sk ročne na jedného člena komisie – neposlanca.

5.	Mimoriadne odmeny sa priznávajú a vyplácajú polročne. O vyplatených odmenách ods. 2 písm. b) a c) informuje písomne prednosta miestneho úradu na zasadnutí miestneho zastupiteľstva.
Čl. IX
Krátenie odmien

Za neúčasť na zvolanom zasadnutí miestneho zastupiteľstva alebo miestnej rady alebo komisie sa poslancovi a členovi komisie – neposlancovi kráti príslušná odmena v danom mesiaci o 100%. Výnimkou je ospravedlnená neúčasť z dôvodu práceneschopnosti, kedy sa odmena po predložení dokladu kráti o 50%.

Čl. X
Náhrada cestovného

1.	Pre aktívnu činnosť poslanca je potrebná mobilita. Za tým účelom má každý poslanec zaradený v komisiách miestneho zastupiteľstva (okrem poslancov Mestského zastupiteľstva hlavného mesta Slovenskej republiky Bratislavy) nárok na cestovné zodpovedajúce výške štvrťročného lístku MHD pre 1. pásmo ktoré sa využíva výlučne na účely spojené s výkonom funkcie poslanca v zmysle osobitného predpisu.2)

2.	Poslancovi, ktorému nebola priznaná odmena, prípadne bola krátená odmena, nárok na úhradu predplatného cestovného MHD neprislúcha, resp. kráti sa v pomernej výške.

3.	Poslanec, ktorý sa zúčastňuje na rokovaní miestneho zastupiteľstva alebo miestnej rady má nárok na stravný lístok v hodnote 80,- korún.

Čl. XI
Záverečné ustanovenia

1.	Odmeny poslancom a členom komisií – neposlancom na základe podkladov predsedov komisií, matriky a evidencie účasti spracovaných organizačným oddelením podpisuje starosta.

2.	Predsedovia komisií návrhy odmien predkladajú pred schválením na spracovanie organizačnému oddeleniu Miestneho úradu mestskej časti Bratislava-Petržalka.

3.	Odvolacím orgánom v prípade krátenia alebo nepriznania odmien v ods. 1 je miestna rada a v ods. 2 miestne zastupiteľstvo.

4.	Odmeny sobášiacim sú prirátané k mesačným odmenám na základe podkladov z matriky.

5.	Poslancovi a členovi komisie bude schválená odmena poukázaná na účet v peňažnom ústave.

6.	Úhrada cestovného je poslancom poukázaná na účet v peňažnom ústave súčasne so schválenou odmenou po uplynutí príslušného štvrťroka.

7.	Odmeny poslancov a členov komisií sa zdaňujú v zmysle zák. č. 595/2003 Z.z. daňou z príjmov fyzických osôb.

Čl. XII
Zrušovacie ustanovenie

Zrušujú sa Pravidlá a zásady odmeňovania poslancov a členov komisií Miestneho zastupiteľstva Bratislava-Petržalka schválené uznesením miestneho zastupiteľstva č. 311 zo dňa 1.4.1994 v znení Zmeny č. 1 Zásad odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka, schválenej uznesením č. 91/1995, ktorá nadobudla účinnosť 1. júlom 1996, Dodatku č. 2 Zásad odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka, schváleného uznesením č. 41/1999, ktorý nadobudol účinnosť 27. apríla 1999 a dodatku č. 3 Zásad odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka, schváleného uznesením č. 126/2000, ktorý nadobudol účinnosť 8. februára 2000.

Čl. XIII

Zásady odmeňovania poslancov miestneho zastupiteľstva a členov komisií – neposlancov mestskej časti Bratislava-Petržalka nadobúdajú účinnosť 1. marcom 2005.

Dodatok č. 1 Zásad odmeňovania poslancov miestneho zastupiteľstva, starostu a členov komisií – neposlancov v mestskej časti Bratislava-Petržalka nadobúda účinnosť 1. apríla 2008.

		Vladimír Bajan, v. r.
			starosta

Príloha

U r č e n i e
odmien krátkodobo uvoľneným poslancom a neposlancom – členom komisií
Miestneho zastupiteľstva mestskej časti Bratislava-Petržalka

Funkcia						% z Ø mzdy v Bratislave

poslanec za prácu na zasadnutí MZ			11%
člen miestnej rady					14%
predseda komisie					14%
poslanec – člen komisie				11%
neposlanec – člen komisie				  5%
sobášiaci						300,- Sk/ sobáš – min. 500,- Sk za deň

Valorizácia sa vykoná každoročne k 1. júlu.